Ռուս-ուկրաինական բանակցություններ՝ սպասումներ եւ իրականություն
Ռուսաստանի եւ Ուկրաինայի առաջնորդներն առաջին դեմ առ դեմ բանակցություններն են անցկացնելու հաջորդ շաբաթ Փարիզում, որպեսզի քննարկեն Ուկրաինայի արեւմուտքում ուկրաինական զինուժի եւ Ռուսաստանից աջակցություն ստացող զինյալների միջեւ պատերազմի ավարտի հեռանկարները:
Հինգ տարի անընդմեջ Ուկրաինան ծանր պատերազմ է վարում ռուսամետ անջատողականների դեմ. Ավելի քան 13,000 ուկրաինացի զոհվել է այդ պատերազմում: Կրեմլը սակայն հայտարարում է, որ պատերազմի մասնակից չէ, իսկ Ռուսաստանի զինվորականներն այնտեղ մասնակցում են «կամավորների» կարգավիճակով: Մինչդեռ, Եվրոպայի առաջնորդների խաղաղարար փորձերը ձախողվում են: Քաղաքականության մեջ նորեկ, նախկին դերասան Վոլոդիմիր Զելենսկին այս իրավիճակում փորձելու է իրականացնել նախընտրական իր հիմնական խոստումը՝ խաղաղություն բերել: «Նա խաղաղություն է խոստացել, որը նախընտրական պայքարի կարեւոր մասն էր, եւ մենք տեսանք ուկրաինական կողմի նոր դիրքորոշումը, որի շնորհիվ մի շարք հարցեր կարգավորվեցին», - նշում է Ռուսաստանի միջազգային հարաբերությունների խորհրդի վերլուծաբան Անդրեյ Կորտունովը: Մասնավորապես, սեպտեմբերին կողմերին հաջողվեց փոխանակել գերիներին, իսկ նախորդ ամիս Ռուսաստանը վերադարձրեց նախկինում առգրավված նավերը, որոնք ներսից, Կիեւի հաղորդմամբ, գրեթե ամբողջությամբ թալանի են ենթարկվել: Ռուսաստանի հակաուկրաինական քարոզչությունը Զելենսկու հաղթանակից հետո նույնպես փոքր-ինչ մեղմացել է: «Նա հանրահայտ դեմք է այստեղ Ռուսաստանում, մասնակցել է հեռուստախաղերի, նրա կերպարն ավելի լավն է, քան նախկին նախագահինը», - նշում է Մոսկվայի բնակիչ Սերգեյը: «Անշուշտ, դա այդպես է», - հաստատում է Կարոլինան, ով նույնպես Մոսկվայի բնակիչ է: «Միլիոնավոր ռուսաստանցիներ տեսել են նրա խաղը, ծիծաղել նրա կատակների վրա: Նա ծիծաղելի է, իսկ թշնամին չպետք է ծիծաղելի լինի: Պիտի լինի ահաբեկող, վախեցնող: Զելենսկին այդպիսին չէ», - նշում է Մոսկվայի Տնտեսական հետազոտությունների բարձրագույն դպրոցի վերլուծաբան Բորիս Կագարլիցկին: Զելենսկու խաղաղարար նախաձեռնությունները սակայն ծանր քննադատության են արժանանում Ուկրաինայի ներսում, մինչդեռ Միացյալ Նահանգների աջակցությունը, նախագահ Թրամփի իմփիչմենթի գործընթացով պայմանավորված, թուլանում է: Հաշվի առնելով բոլոր հակասությունները՝ Փարիզի առավել հավանական ձեռքբերումը կարող է լինել Ուկրաինայի տարածքով Եվրոպա ռուսական գազի եւ նավթի արտահանման պայմանագիրը: